ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 5/2550เรื่อง การมีสํานักงานสาขา และการให้บริการนอกสถานที่และนอกเวลาทําการของบริษัทจัดการ โดยที่มาตรา 92 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 กําหนดให้บริษัทหลักทรัพย์มีสํานักงานสาขาได้ แต่ต้องได้รับอนุญาตจากสํานักงาน โดยในการขออนุญาตและการอนุญาตให้เป็นไปตามหลักเกณฑ์ เงื่อนไข และวิธีการที่คณะกรรมการ ก.ล.ต. กําหนด ซึ่งคณะกรรมการ ก.ล.ต. ได้ออกประกาศคณะกรรมการกํากับหลักทรัพย์และตลาดหลักทรัพย์ที่ กน. 2/2550 เรื่อง หลักเกณฑ์ เงื่อนไข และวิธีการขออนุญาตและการอนุญาตให้บริษัทจัดการมีสํานักงานสาขา ลงวันที่ 22 พฤษภาคม พ.ศ. 2550 ประกอบกับตามมาตรา 98(6) แห่งพระราชบัญญัติดังกล่าว กําหนดห้ามมิให้บริษัทหลักทรัพย์รับคําสั่งซื้อหรือขายหลักทรัพย์จากลูกค้านอกสถานที่ทําการของสํานักงานใหญ่หรือสํานักงานสาขา เว้นแต่สํานักงานจะกําหนดเป็นอย่างอื่น อีกทั้งมาตรา 110 แห่งพระราชบัญญัติฉบับเดียวกันนั้นได้กําหนดให้บริษัทหลักทรัพย์ต้องเปิดทําการตามเวลาและหยุดทําการตามวันที่สํานักงานกําหนด เว้นแต่จะได้รับอนุญาตจากสํานักงานให้เปิดทําการหรือหยุดทําการในเวลาหรือวันอื่น ดังนั้น เพื่อให้เกิดความชัดเจนในการพิจารณาอนุญาตให้มีสํานักงานสาขา ตลอดจนการให้บริการของบริษัทจัดการแก่ลูกค้านอกสถานที่และเวลาทําการ สํานักงานออกข้อกําหนดไว้ดังต่อไปนี้ข้อ ๑ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ที่ อน. 26/2544 เรื่อง การอนุญาตให้บริษัทจัดการรับคําสั่งซื้อหรือขายคืนหน่วยลงทุนของกองทุนรวมจากลูกค้านอกสถานที่ทําการของบริษัทจัดการ ลงวันที่ 21 ธันวาคม พ.ศ. 2544ข้อ ๒ ในประกาศนี้ "ผู้ติดต่อกับผู้ลงทุน" หมายความว่า บุคคลธรรมดาที่ได้รับความเห็นชอบให้เป็นผู้ติดต่อกับผู้ลงทุนตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้ติดต่อกับผู้ลงทุนและมาตรฐานการปฏิบัติงาน "สํานักงานสาขาออนไลน์" หมายความว่า สํานักงานสาขาประเภทที่ให้บริการแก่ลูกค้าโดยลูกค้าต้องทําธุรกรรมกับบริษัทจัดการด้วยตนเองโดยการใช้อุปกรณ์อิเล็กทรอนิกส์ที่จัดไว้ให้เท่านั้น ซึ่งอุปกรณ์ดังกล่าวมีการเชื่อมต่อกับระบบคอมพิวเตอร์หรือระบบอิเล็กทรอนิกส์ที่สํานักงานใหญ่ "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ บริษัทจัดการกองทุนส่วนบุคคลที่ได้รับอนุญาตประกอบธุรกิจหลักทรัพย์ประเภทอื่นอยู่ด้วย หากบริษัทดังกล่าวได้รับอนุญาตจากสํานักงานให้ตั้งสาขาเต็มรูปแบบสําหรับธุรกิจหลักทรัพย์ประเภทอื่นนั้นแล้ว ให้ถือว่าบริษัทนั้นได้รับอนุญาตจากสํานักงานให้มีสํานักงานสาขาในการให้บริการลูกค้าสําหรับธุรกิจหลักทรัพย์ประเภทการจัดการกองทุนส่วนบุคคลด้วยแล้วข้อ ๔ การยื่นคําขออนุญาตมีสํานักงานสาขา ให้บริษัทจัดการยื่นคําขอตามแบบที่แนบท้ายประกาศนี้ ข้อ ๕ ในการพิจารณาว่าบริษัทจัดการมีฐานะการเงินที่เหมาะสม ไม่มีพฤติกรรมและประวัติที่ไม่เหมาะสมต่อการขยายธุรกิจด้วยการมีสํานักงานสาขา ตลอดจนไม่มีพฤติกรรมและประวัติที่อาจส่งผลกระทบต่อความน่าเชื่อถือในการประกอบธุรกิจการจัดการกองทุน รวมทั้งมีการจัดเตรียมระบบงานสําหรับสํานักงานสาขาที่ขออนุญาตอย่างเหมาะสมต่อการให้บริการลูกค้า ตามที่กําหนดไว้ในข้อ 5 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 2/2550 เรื่อง หลักเกณฑ์ เงื่อนไข และวิธีการขออนุญาตและการอนุญาตให้บริษัทจัดการมีสํานักงานสาขา ลงวันที่ 22 พฤษภาคม พ.ศ. 2550 สํานักงานจะใช้หลักเกณฑ์ดังต่อไปนี้ในการพิจารณาอนุญาต (1) บริษัทจัดการต้องมีส่วนของผู้ถือหุ้นตามงบการเงินฉบับล่าสุดที่ผ่านการตรวจสอบโดยผู้สอบบัญชีที่สํานักงานให้ความเห็นชอบแล้วไม่ต่ํากว่าเกณฑ์ที่กําหนดในประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์เกี่ยวกับการดํารงความเพียงพอของเงินกองทุน และการทําประกันภัยความรับผิดของบริษัทจัดการ (2) บริษัทจัดการต้องไม่อยู่ในระหว่างถูกกล่าวโทษหรือถูกดําเนินคดีตามกฎหมายว่าด้วยหลักทรัพย์และตลาดหลักทรัพย์ กฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ กฎหมายว่าด้วยการธนาคารพาณิชย์ กฎหมายว่าด้วยประกันชีวิต กฎหมายว่าด้วยประกันวินาศภัย หรือกฎหมายอื่นที่เกี่ยวกับธุรกิจการเงินในทํานองเดียวกัน ไม่ว่าจะเป็นกฎหมายไทยหรือกฎหมายต่างประเทศ โดยหน่วยงานที่มีอํานาจตามกฎหมายนั้น ทั้งนี้ ในความผิดเกี่ยวกับการกระทําอันไม่เป็นธรรมเกี่ยวกับการซื้อขายหลักทรัพย์ หรือการบริหารงานที่มีลักษณะเป็นการหลอกลวง ฉ้อฉล หรือทุจริต และไม่มีประวัติการกระทําความผิดดังกล่าวในช่วงระยะเวลาที่สํานักงานกําหนด แต่ไม่เกินสามปีย้อนหลังก่อนวันเริ่มเปิดดําเนินการ (3) บริษัทจัดการต้องไม่อยู่ในระหว่างถูกกล่าวโทษหรือถูกดําเนินคดีตามกฎหมายว่าด้วยการป้องกันและปราบปรามการฟอกเงิน ไม่ว่าจะเป็นกฎหมายไทยหรือกฎหมายต่างประเทศ โดยหน่วยงานที่มีอํานาจตามกฎหมายนั้น และไม่มีประวัติการกระทําความผิดดังกล่าวในช่วงระยะเวลาที่สํานักงานกําหนดแต่ไม่เกินสามปีย้อนหลังก่อนวันเริ่มเปิดดําเนินการ (4) ในช่วงระยะเวลาสิบสองเดือนย้อนหลังก่อนวันที่จะเริ่มเปิดดําเนินการ ต้องไม่ปรากฏว่าบริษัทจัดการมีความผิดในลักษณะที่เป็นการจงใจอําพรางฐานะการเงินหรือผลการดําเนินงานที่แท้จริงของบริษัทจัดการ (5) บริษัทจัดการต้องไม่อยู่ในระหว่างถูกคณะกรรมการ ก.ล.ต. หรือสํานักงานสั่งห้ามขยายหรือระงับการประกอบธุรกิจหรืออยู่ระหว่างแก้ไขการดําเนินการตามที่คณะกรรมการ ก.ล.ต. หรือสํานักงานสั่งการตามมาตรา 141 มาตรา 142 หรือมาตรา 143 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 (6) บริษัทจัดการต้องไม่อยู่ในระหว่างถูกสํานักงานสั่งแก้ไขข้อบกพร่องของระบบงานในลักษณะที่ร้ายแรง หรืออยู่ในระหว่างถูกสํานักงานสั่งห้ามการมีสาขาเพิ่มเติม (7) บริษัทจัดการต้องแสดงให้เห็นได้ว่าบริษัทจัดการได้จัดเตรียมระบบงานสําหรับสํานักงานสาขาที่ขออนุญาต ดังนี้(ก) ระบบควบคุมภายในที่แสดงถึงการประสานงานระหว่างสํานักงานสาขาและสํานักงานใหญ่ (ข) ระบบงานที่แสดงถึงมาตรการป้องกันการใช้ธุรกรรมหลักทรัพย์เป็นช่องทางในการฟอกเงินและการสนับสนุนทางการเงินแก่การก่อการร้ายตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วย หลักเกณฑ์ เงื่อนไข และวิธีการในการจัดให้มีระบบการบริหารความเสี่ยงเพื่อป้องกันการใช้บริการธุรกิจหลักทรัพย์เป็นช่องทางในการฟอกเงินและการสนับสนุนทางการเงินแก่การก่อการร้าย (ค) ระบบงานด้านการปฏิบัติการจัดการกองทุนรวมและกองทุนส่วนบุคคลของสํานักงานสาขาที่จะทําให้บริษัทจัดการสามารถปฏิบัติตามหลักเกณฑ์ต่าง ๆ ได้ ทั้งนี้ ในกรณีที่เป็นการยื่นคําขออนุญาตมีสํานักงานสาขาออนไลน์ จะต้องแสดงให้เห็นด้วยว่า1. บริษัทจัดการมีบุคลากรที่เป็นผู้ติดต่อกับผู้ลงทุน และมีระบบที่จะทําให้ผู้ลงทุนสามารถติดต่อสื่อสารกับผู้ติดต่อกับผู้ลงทุนในขณะใช้บริการที่สํานักงานสาขาออนไลน์ได้ ทั้งนี้ เฉพาะในกรณีที่บริษัทจัดการประสงค์จะให้สํานักงานสาขาออนไลน์เป็นเครื่องมือในการให้ข้อมูลเกี่ยวกับการขายหน่วยลงทุนหรือให้คําแนะนํา หรือในการชักชวนลูกค้าโดยมีการวางแผนการลงทุนให้ในการจัดการกองทุนส่วนบุคคล2. บริษัทจัดการมีระบบงานในการตรวจสอบความมีตัวตนของผู้ลงทุนว่าเป็นบุคคลที่เข้าทํารายการซื้อขายหน่วยลงทุนจริง(ง) ระบบงานรักษาความปลอดภัยของข้อมูลลูกค้าและข้อมูลสําคัญที่เกี่ยวเนื่องกับการปฏิบัติการของสํานักงานสาขา ในกรณีที่บริษัทจัดการมีลักษณะไม่เป็นไปตามข้อกําหนดตาม (2) ถึง (4) บริษัทจัดการจะได้รับอนุญาตจากสํานักงานต่อเมื่อบริษัทจัดการได้ดําเนินการให้ผู้บริหารหรือพนักงานที่รับผิดชอบต่อการกระทําที่เป็นเหตุให้บริษัทจัดการมีลักษณะไม่เป็นไปตามข้อกําหนดดังกล่าวออกจากบริษัทจัดการและไม่เข้ามาเกี่ยวข้องกับบริษัทจัดการอีกต่อไปข้อ ๖ สํานักงานจะพิจารณาคําขออนุญาตตามข้อ 4 ให้แล้วเสร็จภายในสิบห้าวันทําการนับแต่วันที่สํานักงานมีหนังสือแจ้งให้บริษัทจัดการทราบว่าได้รับเอกสารหลักฐานประกอบคําขอครบถ้วนถูกต้องแล้ว ในกรณีที่สํานักงานแจ้งให้บริษัทจัดการมาชี้แจงหรือส่งเอกสารหลักฐานเพิ่มเติมภายในระยะเวลาที่สํานักงานกําหนด หากบริษัทจัดการไม่ปฏิบัติหรือไม่ดําเนินการตามระยะเวลาที่กําหนด สํานักงานจะถือว่าบริษัทจัดการไม่ประสงค์จะขออนุญาตตามข้อ 4 อีกต่อไป ข้อ ๗ บริษัทจัดการที่ได้รับอนุญาตให้มีสํานักงานสาขาต้องใช้ชื่อของสํานักงานสาขาซึ่งมีคําว่า "สํานักงานสาขา" นําหน้าและชื่อของบริษัทจัดการต่อท้ายข้อ ๘ ในกรณีที่สํานักงานสาขาใช้สถานที่ตั้งร่วมกับบุคคลอื่น ให้บริษัทจัดการดําเนินการดังต่อไปนี้ (1) จัดให้มีพื้นที่เพื่อใช้เป็นที่ให้บริการและจัดเก็บเอกสารของสํานักงานสาขาแยกเฉพาะส่วนจากพื้นที่ที่ใช้เป็นที่ให้บริการหรือจัดเก็บเอกสารของบุคคลอื่นที่ใช้สถานที่ร่วมกันนั้น (2) จัดให้มีป้ายข้อความที่แสดงถึงลักษณะของธุรกิจที่ให้บริการแสดงไว้ในบริเวณพื้นที่ตาม (1) ซึ่งบุคคลทั่วไปสามารถเห็นได้อย่างชัดเจนข้อ ๙ สํานักงานสาขาที่ได้รับอนุญาตตามประกาศนี้ให้ทําหน้าที่ได้ตามขอบเขตการให้บริการที่บริษัทจัดการได้รับอนุญาต ทั้งนี้ สํานักงานสาขาแต่ละสาขาไม่จําเป็นต้องทําหน้าที่ดังกล่าวครบทุกด้าน และหากบริษัทจัดการประสงค์จะขยายขอบเขตหรือเปลี่ยนลักษณะการให้บริการของสํานักงานสาขาซึ่งต่างไปจากที่สํานักงานอนุญาตไว้ บริษัทจัดการต้องได้รับอนุญาตจากสํานักงานก่อนการขยายขอบเขตหรือเปลี่ยนลักษณะการให้บริการนั้น ในกรณีที่บริษัทจัดการได้รับอนุญาตให้มีสํานักงานสาขาที่ไม่ใช่สํานักงานสาขาออนไลน์ ให้บริษัทจัดการจัดให้มีผู้จัดการสํานักงานสาขาซึ่งได้รับการแต่งตั้งจากสํานักงานใหญ่ เพื่อบริหารการดําเนินงานและบุคลากรของสํานักงานสาขาตามขอบเขตการให้บริการที่สํานักงานสาขาได้รับอนุญาตข้อ ๑๐ ให้สํานักงานสาขาออนไลน์ทําหน้าที่ได้เฉพาะกิจการดังต่อไปนี้ (1) การรับคําขอของลูกค้าในการเปิดบัญชีซื้อขายหน่วยลงทุน เพื่อส่งให้สํานักงานสาขาอื่นหรือสํานักงานใหญ่พิจารณาอนุมัติ (2) การรับคําสั่งซื้อขายหน่วยลงทุน ตลอดจนการรับชําระราคาค่าจองซื้อหรือค่าซื้อขายหน่วยลงทุน โดยต้องปฏิบัติให้เป็นไปตามข้อกําหนดว่าด้วยการซื้อขายหน่วยลงทุนผ่านการบริการธุรกรรมทางอิเล็กทรอนิกส์ด้วย (3) ให้คําแนะนําเกี่ยวกับการลงทุนหรือการจัดการกองทุนโดยผู้ติดต่อกับผู้ลงทุน (4) การแจกจ่ายหนังสือชี้ชวนหรือข้อมูลต่าง ๆ ที่บริษัทจัดการมีหน้าที่ต้องเปิดเผยต่อผู้ลงทุน (5) การดําเนินการอื่นใดที่จําเป็นเกี่ยวเนื่องตามที่สํานักงานกําหนด บริษัทจัดการต้องแต่งตั้งผู้รับผิดชอบในการดูแลและรักษาระบบอิเล็กทรอนิกส์ที่จัดไว้สําหรับการให้บริการตามวรรคหนึ่ง โดยผู้รับผิดชอบดังกล่าวอาจเป็นเจ้าหน้าที่สํานักงานใหญ่หรือผู้จัดการสํานักงานสาขาอื่นก็ได้ข้อ ๑๑ บริษัทจัดการที่ประสงค์จะปิดสํานักงานสาขาแห่งใดไม่ว่าจะเป็นการชั่วคราวหรือถาวร ให้ถือว่าวันที่บริษัทจัดการปิดสํานักงานสาขาแห่งนั้นเป็นวันที่การอนุญาตให้มีสํานักงานสาขาดังกล่าวเป็นอันสิ้นสุดลง และให้บริษัทจัดการแจ้งวันปิดทําการของสํานักงานสาขาให้สํานักงานทราบล่วงหน้าไม่น้อยกว่าหนึ่งวันทําการก่อนการปิดสํานักงานสาขาดังกล่าว และปิดประกาศไว้ในที่เปิดเผย ณ ที่ทําการของสํานักงานสาขาแห่งนั้นไม่น้อยกว่า 30 วันข้อ ๑๒ ในกรณีที่ปรากฏเหตุอย่างใดอย่างหนึ่งดังต่อไปนี้ สํานักงานอาจสั่งปิดสํานักงานสาขาแห่งนั้นชั่วคราวหรือถาวร หรือสั่งห้ามมิให้บริษัทจัดการมีสํานักงานสาขาเพิ่ม (1) ปรากฏพฤติการณ์ว่าสํานักงานสาขาบริหารงานด้วยความไม่ซื่อสัตย์สุจริตและไม่ระวังรักษาผลประโยชน์ของผู้ลงทุน (2) สํานักงานสาขามีความบกพร่องของระบบงานในลักษณะที่ร้ายแรง3. (3) บริษัทจัดการไม่สามารถดํารงคุณสมบัติหรือมีลักษณะต้องห้ามตามข้อ 5ข้อ ๑๓ บริษัทจัดการอาจเปิดทําการนอกเหนือจากเวลาทําการตามที่สํานักงานประกาศกําหนดไว้ได้ต่อเมื่อบริษัทจัดการได้ประกาศเวลาการเปิดให้บริการแก่ลูกค้านอกเวลาทําการของบริษัทจัดการให้ทราบเป็นการทั่วไป บริษัทจัดการอาจรับคําสั่งซื้อหรือขายหลักทรัพย์นอกสถานที่ทําการของสํานักงานใหญ่หรือสํานักงานสาขาเป็นการชั่วคราวได้ ให้บริษัทจัดการจัดทํารายงานที่แสดงรายละเอียดการเปิดให้บริการแก่ลูกค้านอกเวลาทําการและนอกสถานที่ทําการของสํานักงานใหญ่หรือสํานักงานสาขาในแต่ละกรณี ภายในรอบปีปฏิทินใด ๆ โดยจัดเก็บไว้ที่สํานักงานใหญ่เป็นระยะเวลาไม่น้อยกว่าห้าปีนับแต่วันสิ้นปีปฏิทินที่มีการเปิดให้บริการแก่ลูกค้านอกเวลาทําการและนอกสถานที่ทําการของสํานักงานใหญ่หรือสํานักงานสาขา ทั้งนี้ เพื่อให้สํานักงานสามารถตรวจสอบได้ข้อ ๑๔ ในกรณีที่เกิดเหตุขัดข้องในระบบเชื่อมโยงด้วยอุปกรณ์คอมพิวเตอร์หรืออุปกรณ์อิเล็กทรอนิกส์ระหว่างสํานักงานสาขาออนไลน์และสํานักงานใหญ่จนไม่อาจดําเนินการต่อไปได้ สํานักงานสาขาออนไลน์สามารถหยุดการให้บริการเป็นการชั่วคราวได้ในทันทีจนกว่าเหตุดังกล่าวจะยุติลงข้อ ๑๕ ประกาศนี้ให้ใช้บังคับตั้งแต่วันที่ 1 มิถุนายน พ.ศ. 2550 เป็นต้นไปผู้มีอํานาจลงนาม - ประกาศ ณ วันที่ 29 พฤษภาคม พ.ศ.2550 (นายธีระชัย ภูวนาถนรานุบาล)เลขาธิการสํานักงานคณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ เพื่อให้เกิดความชัดเจนในทางปฏิบัติเกี่ยวกับ การพิจารณาอนุญาตให้บริษัทจัดการมีสํานักงานสาขาตลอดจนหลักเกณฑ์ในการให้บริการของสํานักงานสาขานอกสถานที่ทําการและนอกเวลาทําการ จึงต้องออกประกาศฉบับนี้